贈（據《壯陶閣帖》卷二補。）
作者：李郢
朝代：唐

paragraphs: 建陽門外柳千條，斜插鸞篦小錯刀。
紫袖握蟬聲欲絕，紅巾撲蝶勢潛高。
愁眉對照烟江柳，嫩臉初開露井桃。
閑把金釵惱鸚鵡，亂聲啞嘎落輕毛。
（以上《秘殿珠林石渠寶笈續編》。
）（《秘殿珠林石渠寶笈續編》收李郢詩卷，原藏於淳化軒。
卷末有樂全居士、柯九思、陳繹曾、周仁榮、張翥五人附跋。
茲錄前三人跋如次。
）（〖1〗其一：李公嘗出守房陵商州，有善政，以能詩聞諸公間，有文集行於世。
此詩翰墨豪健，自成一家。
宣和六年季夏一日，樂全居士書。
〖原注：張密學諱確，字子固。
〗〖2〗其二：右唐李郢字楚望書七言詩真跡，後有張樂全跋，曾入紹興內府，合縫小璽具存。
詩法清麗，筆意飄撇，自有一種風氣。
僕僅見宣和所收許渾詩稿，精緻亦如之，足以見唐人所尚，流風餘韻，令人興起。
至治初，以佳本定武《蘭亭》易得之，愛玩不能去手。
丹丘柯九思識。
〖3〗其三：唐李楚望端公大中十年七言詩一卷。
楚望以是歲登進士第，其上主司詩云：「閉戶偶多鄉老譽，讀書精得聖人言。
」視「一日看盡長安花」，殆有間矣。
宜其疏於馳競，以藩鎮從事終也。
此紙鳥絲欄絕精緻，字畫有歐柳意。
楚望居餘杭，豈出於故家遺俗之所傳者歟？
泰定元年十月十三日，吳興陳繹曾書。
）。